CELEX: 62018CN0206
Language: mt
Date: 2018-03-23 00:00:00
Title: Kawża C-206/18: Rikors ippreżentat fit-23 ta’ Marzu 2018 – Il-Kummissjoni Ewropea vs Ir-Repubblika tal-Polonja

28.5.2018   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 182/16
            
         Rikors ippreżentat fit-23 ta’ Marzu 2018 – Il-Kummissjoni Ewropea vs Ir-Repubblika tal-Polonja
   (Kawża C-206/18)
   (2018/C 182/19)
   Lingwa tal-kawża: il-Pollakk
   
      Partijiet
   
   
      Rikorrenti: Il-Kummissjoni Ewropea (rappreżentanti: J. Samnadda, J. Hottiaux, G. von Rintelen, aġenti)
   
      Konvenuta: Ir-Repubblika tal-Polonja
   
      Talbiet
   
   Ir-rikorrenti titlob li l-Qorti tal-Ġustizzja jogħġobha:
   
               —
            
            
               tikkonstata li, billi naqset milli tadotta l-liġijiet, ir-regolamenti u d-dispożizzjonijiet neċessarji sabiex tikkonforma ruħha mad-Direttiva 2014/26/UE tal-Parlament Ewropew u tal-Kunsill tas-26 ta’ Frar 2014 dwar l-immaniġġjar kollettiv tad-drittijiet tal-awtur u drittijiet relatati u ħruġ ta’ liċenzji multiterritorjali ta’ drittijiet f’xogħlijiet mużikali għall-użu onlajn fis-suq intern (1) jew fi kwalunkwe każ, billi naqset milli tikkomunika lill-Kummissjoni l-adozzjoni ta’ tali dispożizzjoniijiet, ir-Repubblika tal-Polonja naqset milli twettaq l-obbligi tagħha taħt l-Artikolu 43 ta’ din id-direttiva;
            
         
               —
            
            
               tikkundanna lir-Repubblika tal-Polonja, skont l-Artikolu 260(3) TFUE, tħallas pagamenti ta’ penalità bir-rata ta’ EUR 87 612 kuljum, dekorribbli mid-data li fiha tingħata s-sentenza fil-kawża preżenti; għal nuqqas li twettaq l-obbligu tagħha li tikkomunika l-miżuri ta’ traspożizzjoni tad-Direttiva 2014/26/UE;
            
         
               —
            
            
               tikkundanna lir-Repubblika tal-Polonja għall-ispejjeż.
            
         
      Motivi u argumenti prinċipali
   
   Skont l-Artikolu 43(1) tad-Direttiva 2014/26/UE tal-Parlament Ewropew u tal-Kunsill tas-26 ta’ Frar 2014 dwar l-immaniġġjar kollettiv tad-drittijiet tal-awtur u drittijiet relatati u ħruġ ta’ liċenzji multiterritorjali ta’ drittijiet f’xogħlijiet mużikali għall-użu onlajn fis-suq intern, l-Istati Membri kienu meħtieġa jadottaw il-liġijiet, ir-regolamenti u d-dispożizzjonijiet amministrattivi neċessarji sabiex jikkonformaw ruħhom ma’ din id-direttiva sa mhux iktar tard mill-10 ta’ April 2016. Huma kellhom jinformaw lill-Kummissjoni b’dan mill-iktar fis possibbli.
   Fit-22 ta’ Novembru 2017, ir-Repubblika tal-Polonja kkomunikat lill-Kummissjoni tliet atti legali diġà eżistenti, li kienu jittrasponu biss parzjalment id-Direttiva 2014/26/UE. Peress li r-Repubblika tal-Polonja għadha ma inkorporatx fl-ordinament ġuridiku Pollakk jew ma għadha ma daħħlitx fis-seħħ id-dispożizzjonijiet neċessarji kollha, il-Kummissjoni ddeċidiet li tressaq rikors quddiem il-Qorti tal-Ġustizzja tal-Unjoni Ewropea.
   Fir-rikors tagħha, il-Kummissjoni titlob li r-Repubblika tal-Polonja tiġi kkundannata tħallas pagamenti ta’ penalità bir-rata ta’ EUR 87 612 kuljum dekorribbli mid-data li fiha tingħata s-sentenza fil-kawża preżenti. Dan l-ammont ġie stabbilit billi ttieħdu inkunsiderazzjoni l-gravità tal-ksur, it-tul tal-ksur, u l-bżonn li jkun hemm effett dissważiv.
   
      (1)  ĠU 2014 L 84, p. 72